Maajussille morsian -ohjelmassa mukana oleva Sarita Eklund on tuomittu törkeästä pahoinpitelystä.

Sarita Eklund. MTV3

Maajussille morsian -ohjelman uudella kaudella mukana on Sarita Eklund, joka on yksi maajussi- Maunon morsianehdokkaista. Eklund on saanut tuomion törkeästä pahoinpitelystä, joka tapahtui kesällä 2016 Loimaalla.

Varsinais-Suomen käräjäoikeuden tuomiolauselmasta käy ilmi, että Eklund on pahoinpidellyt entistä kumppaniaan lyömällä tätä kerran keittiöveitsellä rintaan. Kaksi kuukautta myöhemmin Eklund oli pahoinpidellyt kumppaniaan jälleen lyömällä tätä nyrkein ja avokämmenin, sekä raapimalla häntä.

Molemmista pahoinpitelyistä on annettu yhteisenä rangaistuksensa 10 kuukauden ehdollinen vankeusrangaistus. Ehdollisen vankeuden ohessa on määrätty suoritettavaksi yhdyskuntapalvelua 30 tuntia. Tuomio on annettu syksyllä 2017.

Maajussille morsian -sarjan uusi kausi alkoi pari viikkoa sitten MTV3-kanavalla. Maanantaina nähdyssä jaksossa neljä maajussia tapasivat morsianehdokkaitaan Naantalissa. Maajussi-Mauno valitsi jaksossa Saritan neljän mieleisimmänsä morsianehdokkaan joukkoon.

Iltalehti tavoitti MTV3:n vastaavan tuottaja Jasmi Kuusiston asian tiimoilta. Kuusisto kertoi tuotantoyhtiön tienneen Eklundin taustasta.

- Meillähän on niin, että osallistujat allekirjoittavat sopimuksen tuotantoyhtiön kanssa. Sen yhteydessä ilmoitetaan, jos on ollut jotain tuomioita, tai jos on vireillä oikeudellisia toimia tai seikkoja, joilla voisi olla vaikutusta ohjelmaan valituksi tulemiseen, Kuusisto toteaa.

- On ollut tiedossa, että hänellä on ollut vähän risaisempaa menneisyyttä. Tarkemmin emme tiedä tapahtumien yksityiskohtia. Olemme tavanneet henkilön ja hän vaikuttaa kunnolliselta, sen tarkemmin en osaa ottaa kantaa sen tapahtuman taustoihin, Kuusisto jatkaa.

Näittekö estettä Eklundin ohjelmaan osallistumiselle?

- Emme. Ja se on lähinnä tuotantoyhtiö, joka on tehnyt osallistujien kanssa sopimuksen näistä asioista ja vireillä ei ole ollut oikeusjuttuja. Ja kun rikoksesta tuomitaan, niin ainahan jossain vaiheessa on kärsitty se tuomio, Kuusisto sanoo.

Video: Uudet maajussit Iltalehden haastattelussa.